Digitale migrasieplan lyk nou só | Netwerk24
Digitale migrasieplan lyk nou só
Deur Philda Essop 11 Oktober 2018 15:37
As dít is hoe jou televisie lyk, is dit tyd om op te gradeer! Foto: Pixabay
Ná jare se gesloer met die staat se digitale migrasieprogram van analoog- tot digitale televisie, wat belastingbetalers reeds R10 miljard uit die sak gejaag het, het die kabinet nou 'n hersiene model daarvoor goedgekeur.
Ingevolge die nuwe model sal die regering nie meer betrokke wees by die verkryging van dekodeerders, die stoor daarvan in pakhuise en die vervoer of die installering van die toestelle nie.
Nomvula Mokonyane, minister van kommunikasie, het Donderdagoggend ná afloop van die tweeweeklikse kabinetsvergadering dié aankondiging op 'n mediakonferensie in die parlement gedoen.
Lees ook: Digitale migrasie: Al jou vrae beantwoord
Die besluit is geneem omdat dit volgens haar nie volhoubaar is vir die regering om dekodeerders vir die digitale migrasie aan te koop en te stoor nie.
"Met ontwikkeling en nuwe gevorderde tegnologie het sommige van die ingrypings wat deur die regering oorweeg is, verouderd geraak, en daarom is 'n hibriede ingryping nodig."
Dié nuwe benadering behels onder meer die totstandkoming van 'n multidissiplinêre adviesraad, vennootskappe met die privaat sektor, sowel as die opleiding van jong mense om die installasies te kan doen.
Op die vraag oor waar die geld vandaan kom, het Mokonyane geantwoord dat 'n mediakonferensie oor die kwessie gehou sal word.
Sy het by navraag gesê die werk wat tot dusver gedoen is, het die regering reeds R10 miljard gekos. Dit sluit die dekodeerders in wat tans in verskeie pakhuise gestoor word.
Die multidissiplinêre adviesraad wat op die been gebring sal word, sal na verskillende modelle kyk en sal van dieselfde opsie vir almal wegbeweeg.
"So, diegene wat veronderstel is om deur die regering gehelp te word, sal steeds bevoordeel word . . ." sê Mokonyane.
Sy het gesê die regering gaan koste bespaar met die nuwe model, slimmer te werk gaan en ook werk skep, en dat daar ook by nuwe tegnologiese ontwikkeling aangepas sal word.